KYK: Verkragte vrou vermoor voor sy kon getuig | Netwerk24
07 Desember 2019 12:55
’n Slagoffer van verkragting is in ’n aanval aan die brand gesteek kort voordat sy moes getuig.
’n Groep mans het die vrou (23) in Nieu-Delhi, Indië, aangeval, keroseen oor haar gegooi en haar toe aan die brand gesteek.
Een van die mans was glo haar vermeende verkragter.
Die vrou se hart het gaan staan ná dae in die hospitaal, het dokters Saterdag bevestig. Haar brandwonde was so erg dat 95% van haar liggaam verbrand was.
’n Ambulans neem die vrou weg nadat sy aan die brand gesteek is. Foto: Reuters
Selfs haar lugweg is geskroei, wat giftige en warm walms na haar longe laat versprei het.
Die vrou het die verkragting op 12 Desember 2018 aangemeld waarna die verdagte aangekeer is. Hy is egter verlede week op borgtog vrygelaat.
Donderdag het die einste verdagte na bewering saam met nog vier mans op die vrou toegeslaan toe sy ’n trein gehaal het op pad na haar verhoor. Hulle het haar geslaan, gesteek en toe verbrand.
Terwyl sy aan die brand was, het sy sowat ’n kilometer ver geloop om hulp te ontbied, volgens die Aaj Taj-nuusdiens.
Die voorval het skokgolwe deur die land gestuur.
Meer oor: Indië | Verkragting